ЗэрытемыгъэкIуа къахэкIакъым
Къэбэрдей-Балъкъэрым футболымкIэ и щIымахуэ чемпионатым и зи чэзу джэгугъуэр щэбэтымрэ тхьэмахуэмрэ зэхэтащ. Абы щызэпэщIэта командэхэм зэрытемыгъэкIуа къахэкIакъым.
Чемпионатыр иухыным къэнэжар мащIэ дыдэщ икIи абы къыхэкIыу дэтхэнэ зы зэIущIэми и мыхьэнэр инщ. Топджэгум дихьэххэр хуабжьу щыгугъат бжьыпэр зыIыгъхэр къизыгъэкIуэтыфын я хьэрхуэрэгъухэм къахэкIыну. АрщхьэкIэ ахэр зыхэта зэIущIэхэр хуабжьу гуащIэ хъуа пэтми, пашэхэм я Iыхьэр зыIэрагъэхьащ. Апхуэдэу «Автозапчасть»-р Къэхъуным и «Керт»-м куэдрэ еныкъуэкъуащ, зы топ закъуэ худигъэкIыу текIуэныгъэр ихьын папщIэ. «Спартак-Налшыкым» и щIалэгъуалэми зэ къыхэжаныкIыгъуэр яхурикъуащ. Псом нэхърэ нэхъ гугъу ехьар «Школ №31-ГорИС-179»-м и футболистхэращ. Мыгъэрей зэхьэзэхуэм зэрыщIидзэрэ топищ фIэкIа зыхудамыгъэкIа «Спарта-Малка»-р абы хигъэщIэн хуейт. ШколакIуэхэм ар къайхъулIащ, ауэ зэпеуэм и гъуащхьауэ нэхъыфI ШащIэ Беслъэни зыщахъумэфакъым.
Турнир таблицэм и кIэух увыпIэхэм Iуэхур нэхъ щызэхэкI хуэдэщ. КIуэ пэтми «щыхупIэм» нэхъ пэгъунэгъу мэхъу «ЛогоВАЗ»-р. Сыт ящIэми, зыкъом щIауэ бабугентдэсхэм я очко бжыгъэм хагъэхъуэфыркъым. Абы щыгъуэми я хьэрхуэрэгъу нэхъыщхьэхэу «Велес»-мрэ «Астемырымрэ» джэгугъуэ блэкIам текIуэныгъэхэр зыIэрагъэхьэри щытыкIэ гугъум мащIэу къикIуэты- кIащ.
АдэкIэ щыгъуазэ фыхуэтщIынщ Къэбэрдей-Балъкъэ-рым футболымкIэ и щIымахуэ чемпионатым и зи чэзу джэгугъуэм кърикIуа бжыгъэхэм. Мис ахэр: «Школ №31-ГорИС-179» (Налшык) — «Спарта-Малка» (Налшык) — 3:2, «Спартак-Налшык-д» (Налшык) — «Ансар» (Налшык) — 1:0, «Керт» (Къэхъун) — «Автозапчасть» (Бахъсэн) — 0:1, «Велес» (Къэрэгъэш) — «Къулъкъужын-КъБКъУ» (Налшык) — 1:0, «Союз-Сэрмакъ» (Налшык) — «Мурбек» (Налшык) — 1:2, «КъБКъМУ» (Налшык) — «ЛогоВАЗ» (Бабугент) — 2:1, «Астемыр» (Налшык) — «Спартак-Налшык-н» (Налшык) — 1:0.
Хьэтау Ислъам.
